“ธนารักษ์” มอบที่ราชพัสดุภูเก็ต ให้ “สธ.” สร้างศูนย์การแพทย์ ยกระดับท่องเที่ยวเชิงสุขภาพ
“ธนารักษ์” มอบที่ราชพัสดุภูเก็ต ให้ “สธ.” สร้างศูนย์การแพทย์ ยกระดับท่องเที่ยวเชิงสุขภาพ
“ธนารักษ์” มอบที่ราชพัสดุภูเก็ต ให้ “สธ.” สร้างศูนย์การแพทย์ ยกระดับท่องเที่ยวเชิงสุขภาพ
3 ธ.ค. 2563

กรมธนารักษ์ จัดพิธีมอบหนังสืออนุญาตให้ใช้ที่ราชพัสดุแปลงหมายเลขทะเบียนที่ ภก.153 (บางส่วน) จังหวัดภูเก็ต ระหว่าง กรมธนารักษ์ กระทรวงการคลัง กับกระทรวงสาธารณสุข ดำเนินโครงการยกระดับการท่องเที่ยวเชิงสุขภาพจังหวัดภูเก็ตสู่เมืองท่องเที่ยวเชิงสุขภาพระดับโลก (Phuket Medical Tourism into a World Class Medical and Wellness Tourist Destination)
นายยุทธนา หยิมการุณ อธิบดีกรมธนารักษ์ เปิดเผยว่า กรมธนารักษ์จัดพิธีมอบหนังสืออนุญาตให้ใช้ที่ราชพัสดุแปลงหมายเลขทะเบียนที่ ภก.153 (บางส่วน) ตำบลไม้ขาว อำเภอถลาง จังหวัดภูเก็ต เนื้อที่ประมาณ 141-2-64 ไร่ ระหว่างกรมธนารักษ์ กระทรวงการคลัง กับกระทรวงสาธารณสุข โดยมีพล.อ.ประวิตร วงษ์สุวรรณ รองนายกรัฐมนตรี เป็นประธานในพิธี ตลอดจนนายสันติ พร้อมพัฒน์ รมช.คลัง, นายสาธิต ปิตุเตชะ รมช.สาธารณสุข, ปลัดกระทรวงการคลัง, ปลัดกระทรวงสาธารณสุข, ผู้ว่าราชการจังหวัดภูเก็ต และคณะผู้บริหารโรงพยาบาลวชิระภูเก็ต เข้าร่วมพิธีในครั้งนี้ด้วย

สำหรับพิธีมอบหนังสืออนุญาตให้เช่าที่ราชพัสดุในครั้งนี้ เป็นโครงการที่จังหวัดภูเก็ต ขอใช้ที่ราชพัสดุแปลงหมายเลขทะเบียนที่ ภก.153 (บางส่วน) ตำบลไม้ขาว อำเภอถลาง จังหวัดภูเก็ต เพื่อมอบให้โรงพยาบาลวชิระภูเก็ต ดำเนินโครงการจัดสร้างศูนย์บริการทางการแพทย์และสาธารณสุขระดับนานาชาติครบวงจร (International Health Plaza) ศูนย์อภิบาลสุขภาพผู้ป่วยสูงอายุนานาชาติ (Premium Long Term Care) ศูนย์ใจรักษ์ (Hospice Care) และศูนย์เวชศาสตร์ฟื้นฟูครบวงจร (Rehabilitation Center) ภายใต้กรอบนโยบายการฟื้นฟูเศรษฐกิจ เพื่อเป็นการยกระดับการท่องเที่ยวเชิงสุขภาพจังหวัดภูเก็ตสู่เมืองท่องเที่ยวเชิงสุขภาพระดับโลก (Phuket Medical Tourism into a World Class Medical and Wellness Tourist Destination) เป็นศูนย์บริการทางการแพทย์และสาธารณสุขระดับนานาชาติครบวงจร (International Health Plaza) ตามนโยบายของรัฐบาล ภายใต้กรอบการฟื้นฟูเศรษฐกิจและสังคมของประเทศ
 “กรมธนารักษ์ มุ่งหวังว่าการนำที่ราชพัสดุมาสนับสนุนให้กระทรวงสาธารณสุขใช้ที่ราชพัสดุ เพื่อดำเนินโครงการดังกล่าวจะส่งผลดีต่อระบบเศรษฐกิจและสังคมในภาพรวม ก่อเกิดประโยชน์ต่อประชาชนและประเทศชาติ” อธิบดีกรมธนารักษ์  กล่าว
